《程易田郑公钓台卷》
清代·潘奕隽

富登渡口悬崖石，岌嶪凌波势百尺。师山垂钓非钓名，壁立清风缅遗迹。

忠宣旧镇皖公山，大书突兀留孱颜。至今精气两不泯，仰止斋边时往还。

剜苔谁识阐幽意，铁索金绳露奇字。作记还聊翰墨缘，哦诗重话沧桑事。

斜日林峦远霭生，眼中渔弟与樵兄。当时万事归变灭，但此雪茧留虚名。

残篇剩墨嗟零落，石田篁墩老岩壑。湖岸菰芦风雨斜，草堂竹树云烟络。

横幅摩挲兴不孤，新图旧刻好重摹。人间俯仰成今古，此画此诗何可无。

作者简介：（1740—1830）江苏吴县人，字守愚，号榕皋，又号三松、水云漫士。乾隆三十四年进士。官户部主事。善书画，在京师时与戴震、邵晋涵等为友。有《说文蠡笺》、《三松堂集》、《水云词》。